Broj: 711-I-996-P-268-22/23-04-12

Zagreb, 9. svibnja 2023.

**FILIP ZORIČIĆ**

**gradonačelnik Grada Pule**

**Predmet: FILIP ZORIČIĆ, gradonačelnik Grada Pule**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) 9. svibnja 2023. odlučilo kako u odnosu na Vas **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 15. svibnja 2022. na temelju neanonimne prijave otvorilo predmet protiv obveznika Filipa Zoričića, gradonačelnika Grada Pule, koji se vodi pod brojem Pp-268/22. U prijavi se u bitnom navodi da nakon što je nakladnik DESPOT INFINITUS D.O.O. izdao knjigu Filipa Zoričića, gradonačelnika Grada Pule, isti nakladnik dobiva posao s Gradom u vrijedosti od 13.493,18 za usluge promidžbe i informiranja-protokol u Gradu Puli.

Povjerenstvo je 31. svibnja 2022. na temelju neanonimne prijave otvorilo još jedan predmet protiv obveznika Filipa Zoričića, gradonačelnika Grada Pule, koji se vodi pod brojem Pp-289/22. U prijavi se, pored navoda već iznesenih u prijavi predmeta Pp-268/22, upućuje na službeni put u Istanbul gradonačelnika i još tri djelatnika Grada te postavlja pitanje tko je vijećnici Mohorović snosio troškove tog službenog puta.

Povjerenstvo je 29. lipnja 2022. zaključkom spojilo ranije navedena dva predmeta koji su se vodili protiv istog obveznika te odlučilo da će se povodom istog voditi predmet pod brojem P-268/22.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Uvidom u Registar obveznika koji vodi i ustrojava Povjerenstvo, utvrđeno je da dužnost gradonačelnika Grada Pule obnašate od 4. lipnja 2021. S obzirom na navedeno, a sukladno članku 3. stavku 1. točki 34. ZSSI-a, u obvezi ste postupati sukladno odredbama ZSSI-a kao obveznik u smislu istoga Zakona.

Na upit Povjerenstva Grad Pula se dopisom broj 711-U-1986-Pp-268-22/23-03-3 od 1. veljače 2023. očitovao navodeći sljedeće:

- odnosu na poslovni odnos s trgovačkim društvom Despot infinitus d.o.o., Grad Pula-Pola stupao je u poslovni odnos s navedenim trgovačkim društvom u dva navrata:

1) 2021. godine u svrhu financiranja tiskanja djela autorice ………….. pod naslovom „Antička jezgra starokršćanskoga biskupskog središta Pule", s podnaslovom "Tragovima utemeljenja antičke Pule do kapitolijskog gradskog hrama i izgradnje Katedrale Sv. Marije". Predmetni iznos podmiren je sukladno dostavljenoj ponudi od 6. srpnja 2021. na iznos od 4.000,00 kn + PDV 25%, odnosno ukupno 5.000,00 kn.

Napominje se da je sukladno tadašnjem Pravilniku o provedbi postupaka jednostavne nabave u upravnim tijelima Grada Pula-Pola, donesenog od strane Gradskog vijeća Grada Pula-Pola 8. lipnja 2017., KLASA: 023-01/17-01/580, URBROJ:2168/01-02-04-00-0265-17-3, postupak provedbe jednostavne nabave čija je procijenjena vrijednost manja od 20.000,00 kuna provodi izdavanjem narudžbenice ili zaključivanjem ugovora s jednim gospodarskim subjektom po vlastitom izboru. Narudžbenicu potpisuje pročelnik pojedinog upravnog tijela u kojem se nabava izvršava. Ugovor potpisuje Gradonačelnik. U konkretnom slučaju, postupak je proveden izdavanjem narudžbenice koju je potpisala pročelnica.

2) 2021. godine u svrhu financiranja tiskanja „Fortress Pula / Festung Pula / Tvrđava Pula“. Predmetni iznos podmiren je sukladno dostavljenoj ponudi od 2. svibnja 2022. na iznos od 12.850,65 kn + PDV 25%, odnosno ukupno 13.493,18 kn.

Budući da je vrijednost manja od 20.000,00 kuna, sukladno tadašnjem Pravilniku o provedbi postupaka jednostavne nabave u upravnim tijelima Grada Pula-Pola, donesenog od strane Gradskog vijeća Grada Pula-Pola 8. lipnja 2017., KLASA: 023-01/17-01/580, URBROJ:2168/01-02-04-00-0265-17-3, postupak provedbe jednostavne nabave proveden je izdavanjem narudžbenice.

U odnosu na izdavanje knjige autora i obveznika Filipa Zoričića Grad u dopisu iznosi da je gradonačelnik Grada Pula-Pola Filip Zoričić, autor knjige „Vlado Gotovac: prva politička biografija“ nakladnika Despot Infinitus d.o.o., Zagreb, 2022. Nadalje se navodi da je tiskanje predmetne knjige financirao Grad Pula-Pola temeljem Ugovora za potporu izdavanju djela Vlado Gotovac: prva politička biografija sklopljenog 9. travnja 2021. između Grada Pula-Pola i Instituta Mediterran i to na sljedeći način:

1) Grad Pula-Pola raspisao je 19. siječnja 2021. Javni poziv za financiranje programa, projekata, manifestacija i aktivnosti od interesa za opće dobro koje provode udruge i ostale neprofitne organizacije na području Grada Pule-Pola u 2021.,

2) Institut Mediterran, zastupano po predsjedniku udruge dostavio je Gradu Pula-Pola 2. veljače 2021. prijavnicu za potporu izdavanju knjiga, zbornika i časopisa u 2021. godini radi financiranja tematike „Vlado Gotovac: prva politička biografija“,

3) Kulturno vijeće za knjigu i nakladništvo dana 23. ožujka 2021. održalo je sjednicu i ocijenilo pristigle prijave, te utvrdilo da Institut Mediterran zadovoljava uvjete za financiranje u iznosu od 5.000,00 kn,

4) Gradonačelnik Grada Pule 31. ožujka 2021. donosi Odluku o dodjeli financijskih sredstava za programe, projekte, manifestacije i aktivnosti od interesa za opće dobro koje provode udruge i ostale neprofitne organizacije na području Grada Pula -Pola za 2021. iz djelokruga Upravnog odjela za kulturu, te utvrđuje da se sredstva za razvoj književnog stvaralaštva, knjižnične i nakladničke djelatnosti, potpora izdavanju i otkupu knjiga, raspoređuje u iznosu od 5.000,00 kn i Institutu Mediteran, F. Zoričić, „Prva politička biografija“,

5) Dana 9. travnja 2021. između Grada Pula-Pola i Instituta Mediterran sklapa se Ugovor za potporu izdavanju djela Vlado Gotovac: prva politička biografija kojim se reguliraju međusobna prava i obveze,

6) Dana 21. travnja 2021. nadležna pročelnica donosi Nalog za isplatu temeljem ranije navedene dokumentacije,

7) Institut Mediterran dana 2. lipnja 2021. podnosi izvješće o ostvarenju programa i financijsko izvješće o namjenskom utrošku sredstava iz proračuna Grada Pule za razdoblje od 1. siječnja 2021. do 31. prosinca 2021.,

8) Grad Pula-Pola 2. lipnja 2021. donosi Obavijest o zaprimanju i prihvaćanju izvješća o namjenskom utrošku sredstava iz proračuna Grada Pule za razdoblje od 01.01.2021. do 31.12.2021.

U kontekstu ranije iznesenog, ističe se da je Filip Zoričić formalnopravno postao gradonačelnik Grada Pula-Pola, pa samim time i obveznik u smislu ZSSI-a 4. lipnja 2021., dakle nakon što je zaključen cjelokupni predmet o financiranju i realiziranju programa Instituta Mediterran. Drugim riječima, niti jedna od prethodno navedenih radnji nije poduzeta od trenutka kada je Filip Zoričić postao obveznikom ZSSI-a.

U odnosu na službeni put u Istanbul, Republika Turska navodi se sljedeće: gradonačelnik Istanbula 18. studenoga 2021. uputio je poziv Gradu Pula-Pola na službeni e-mail gradonačelnika, a sve u svrhu povezivanja gradova i sudjelovanja na konferenciji ,,B40 Balkan Cities Network Summit“ koja se održala 29. i 30. studenoga 2021. u Istanbulu.

Grad Pula-Pola član je Mreže B40 balkanskih gradova. Ciljevi Mreže B40 su održivi razvoj, demokracija i mir na Balkanu te jačanje solidarnosti i suradnje između balkanskih gradova na području gospodarstva, kulture, telinologije, inovacija i turizma. Neke od najvažnijih tema na kojima članovi Mreže surađuju su ublažavanju učinaka klimatskih promjena, pametni gradovi i digitalna transformacija te urbana demokracija za balkanske gradove. Članovi mreže su i Istanbul, Atena, Zagreb, Beograd, Budimpešta, Sarajevo, Podgorica, Kotor, Split, Laktaši, Tirana, Skoplje, Patras, Skadar te brojni drugi albanski, grčki i turski gradovi.

Na navedenom službenom putu boravile su i:

- pročelnica Upravnog odjela za lokalnu samoupravu Grada Pula-Pola - …………,

- pročelnica Upravnog odjela za kulturu i razvoj civilnog društva Grada Pula-Pola - ……………

- pročelnik Službe za poslove zastupanja Grada Pula-Pola -……………. i

- predsjednica radnog tijela Gradskog vijeća Grada Pula-Pola, Odbora za prostorno uređenje, komunalno gospodarstvo i stambene odnose - Ivana Mohorović.

Razlog njihova odlaska jesu teme od interesa i značaj za razvoj Grada Pula-Pola, osobito u kontekstu prostornog planiranja, kulture i civilnog društva, unutarnjeg ustrojstva i organizacije gradova članova B40 Balkan Cities Network Summit i grada domaćina, suradnja na području međunarodnih projekata i strateškog planiranja te informiranje o organizacijskim, pravnim i stručno-administrativnim poslovima iz djelokruga upravnih odjela Grada Pula-Pola. O odlasku na predmetni službeni put odlučile su samostalno spomenute osobe uzevši u obzir obveze koje proizlaze iz djelokruga stručnih poslova koje obavljaju u okviru službe Grada Pula-Pola.

Troškove službenog puta za gradonačelnika Filipa Zoričića te pročelnike Anju Ademi, Lenu Radunić i Nebojšu Nikolića snosio je Grad Pula-Pola. Trošak službenog puta za predsjednicu radnog tijela Gradskog vijeća Grada Pula-Pola nije snosio Grad Pula-Pola.

Slijedom svega navedenog, nesporno je da ste autor knjige „Vlado Gotovac: prva politička biografija“ nakladnika DESPOT INFINITUS d.o.o., a ugovor za potporu izdavanju navedenog djela potpisan je u travnju 2021. između Grada Pule (potpisnik je tadašnji gradonačelnik Boris Miletić) i udruge Institut Mediterran (predsjednik koje udruge ste tada bili vi). Između Grada Pule i trgovačkog društva DESPOT INFINITUS d.o.o. poslovni odnosi su postojali i prije Vašeg mandata, a nastavili su se i u vrijeme Vašeg mandata, no nije utvrđena povreda odredaba ZSSI-a budući da niste odlučivali o navedenim poslovnim odnosima, nego ih je odobravala i potpisivala pročelnica Upravnog odjela za lokalnu samoupravu. Za istaknuti je i da između vas i trgovačkog društva Despot infinitus d.o.o. nije utvrđena povezanost.

U odnosu na službeni put u Istanbul, a budući da je utvrđeno kako trošak službenog puta za Ivanu Mohorović nije snosio Grad, i u tom dijelu ne postoji povreda odredaba ZSSI-a, odnosno ne postoje pretpostavke za pokretanje postupka vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Filip Zoričić, osobnom dostavom
2. Podnositelju prijave na znanje
3. Objava na internetskoj stranici Povjerenstva nakon dostave obvezniku
4. Pismohrana